Papersnake/gushiwen huggingface dataset:
偶题五言绝句五首
方回（元代）

为客弹长铗，拽襟更短衣。
奈何年不肯，五过古来希。
次韵徐太博
方岳（宋代）

宗派鸬鹚烟雨外，钓蓑能得几从清。
坐无相印田三顷，捻到吟髭雪几茎。
剡曲船今寒昨梦，灞桥驴亦笑尘缨。
南州高士难为客，相许相从文字盟。
过百牢关贻舟中者
于武陵（唐代）

蜀国少平地，方思京洛间。远为千里客，来度百牢关。

帆影清江水，铃声碧草山。不因名与利，尔我各应闲。
石节妇
沈周（明代）

吕家有小姑，许嫁石家郎。石家罹法网，合族无留行。

里豪复求婚，趁此事更张。慇勤媒氏蜜为口，不知小姑铁作肠。

誓云生死石家妇，有脚不踏他人堂。皇天后土悯节义，石郎不久仍还乡。

流苏袅袅开洞房，春风吹入双鸳鸯。百年伉俪只三月，明镜忽破无完光。

拔我黄金钗，脱我明珠珰。东市买棺敛，西山买高冈。

土中先凿合欢穴，怨骨待共他年藏。此身已死心未亡，身上不著新衣裳。

有身苦无儿女托，养老来依诸弟傍。只今含笑入地下，七十八年双鬓苍。

君不见松枯尚有节，兰槁还留香。节妇之名不可泯，当与万世扶纲常。
中秋广江驿示韦益
李群玉（唐代）

莫惜三更坐，难消万里情。同看一片月，俱在广州城。

泪逐金波满，魂随夜鹊惊。支颐乡思断，无语到鸡鸣。
湖上晚望
释斯植（宋代）

绕堤杨柳暗渔舟，二月风光淡似秋。
几度笙歌人散后，夕阳依旧满红楼。
立春
萧德藻（宋代）

半夜新春入管城，平明铜雀绿苔生。
浮澌把断东风路，诉与青州借援兵。
春昼曲
朱清远（清代）

帘钩微上帘旌飘，明窗净几殊清寥。眉子砚开墨新试，耳彝炉烬香先烧。

兰阶细细和风动，一桁幽香鬓边送。朱喙轻圆语慧鹦，粉腰婀娜飞幺凤。

幽居空谷日迟迟，倚竹拈花足解颐。乍可湖云丝柳抹，频经山雨锦苔滋。

宜书宜画还宜绣，取次安排消永昼。笋香茶味足清娱，镜中诗里从消瘦。
同王直卿起部、孙莫之、涂青来两山人谒盘古祠 其一
姚思虞（明代）

古宫深积翠，讨胜欲忘还。四壁云难破，千峦秀可搴。

碑残全没地，树老尽参天。行矣君休问，神游太始前。
王兴周以苏养直诗见借今日偶携至直舍且诵且已自喜亦自笑也为题三诗因效其体 其三
周紫芝（宋代）

有树移云尽欲平，牙签卷尽俗尘清。谁知吏案文书里，时有沧江风雨声。
山中纪咏 其二
龚文焕（宋代）

白日幽情惬，閒门到者稀。嗜茶和月煮，采药带云归。

春树馀花落，天坛独鹤飞。年华自来往，慵换薜萝衣。
附：郭翰酬织女
织女（唐代）

人世将天上，由来不可期。谁知一回顾，更作两相思。

赠枕犹香泽，啼衣尚泪痕。玉颜霄汉里，空有往来魂。
陶山十咏和邓牧心·右若耶溪
林景熙（宋代）

晴峰无数蘸清流，窈窕寒生六月秋。
百练不须欧冶剑，沼吴人在采莲舟。
改祭修斋决疑颂 第二疑：现见世人病患，祭祀获安，何言无福耶？颂曰：
释遵式（宋代）

正信天龙护，邪神岂奈何。但知常念佛，灾怪自消磨。
美德孰如羊
陈曾寿（清代）

美德孰如羊，跪乳异群畜。嚼啮只草卉，曾不甘血肉。

𧥄𧥄只已肥，舍身饱众腹。告朔存礼意，献公称旨蓄。

留皮亦宏济，禦寒生暖燠。嗟予虱世间，赖此免瑟缩。

阳春大地回，质袍仍易粟。维羊实无罪，于人惠已足。

奈何言仁者，乃易牛觳觫。佛言人为羊，羊人递相续。

吾傥司转轮，平反首此狱。
虚谷志归后赋十首
方回（元代）

倚楼赵公子，可与共诗评。
道故无终极，文须有主盟。
轰雷春蛰动，贯月夜珠明。
高作今吾愧，销光更屏声。
过海丰
陈藻（宋代）

梅花结子已红青，归路犹愁一月程。
忽听儿音乡语熟，不知方到海丰城。
送柳震入蜀
司空曙（唐代）

粉堞连青气，喧喧杂万家。夷人祠竹节，蜀鸟乳桐花。

酒报新丰景，琴迎抵峡斜。多闻滞游客，不似在天涯。
陈口华侍儿读书
姜夔（宋代）

绎句寻章久未休，花房日晏不梳头。
谁教郎主能多事，乞与冥冥千古愁。
阌乡寓居十首。阿对泉
吴融（唐代）

六载抽毫侍禁闱，可堪多病决然归。

五陵年少如相问，阿对泉头一布衣。
五月十二日闲中偶作
陈文蔚（宋代）

黄卷与晤对，日日有新闻。
青山不世情，时时有佳宾。
不动利害不，且无半迎勤。
自得地童乐，何须市朝纷。
种菊绕庭砌，黄花俟秋芬。
琴书便当归，免使思白云。
犂锄理荒秽，菽水娱朝昏。
此外何所慕，甘作耕桑民。
淮南道中微雪
朱松（宋代）

密密云阴合，斜斜雪态妍。似欺春力浅，故傍客愁边。

宿鸟投村暝，寒梅抱蕊鲜。无人命尊酒，清绝袅茶烟。
谢虎丘祖印相访
朱长文（宋代）

支岭高风远，杼山佳句稀。
云岩有开士，诗理到精微。
不知蓬户隘，未倦凎钚飞。
忘形任谈笑，敷衽评是非。
近师宣城老，远慕苏州韦。
我亦有吟痴，古人思与归。
愿闻碧云篇，所得如珠玑。
渔樵未晚出，乘兴叩禅扉。
出城
王安石（宋代）

惯作野人多野兴，欲为时用少时材。
出城偶与沙尘背，转觉溪山入眼来。
张伯永折梅走笔谢之
赵蕃（宋代）

岁晚梅花未经眼，自嗟枉作近南官。
忽来数朵惊初识，已是先生觅句残。
临江仙 其一
张伯寿（宋代）

天上姮娥元不老，人间紫府长春。朱颜鹤发更清新。

观音常自春，水月净无尘。

有子飘飘麟阁像，有孙庭下诜诜。他年看取递成名。

进封加上国，荣拜太夫人。
东林精舍见故殿中郑侍御题诗追旧书情涕泗横集…冯少府
韦应物（唐代）

仲月景气佳，东林一登历。中有故人诗，凄凉在高壁。

精思长悬故，音容已归寂。墨泽传洒馀，磨灭亲翰迹。

平生忽如梦，百事皆成昔。结骑京华年，挥文箧笥积。

朝廷重英彦，时辈分圭璧。永谢柏梁陪，独阙金门籍。

方婴存殁感，岂暇林泉适。雨馀山景寒，风散花光夕。

新知虽满堂，故情谁能觌。唯当同时友，缄寄空凄戚。
有访
储雄文（清代）

未遇幽人又独还，贪看落日立溪湾。隔溪几处炊烟动，遮断寒林数叠山。
送朱大卿归龙舒
王炎（宋代）

觚棱挂晓日，浮鹢违都城。
今代朱伯厚，勇去投簪缨。
津津眉睫间，不见离别情。
问之何能尔，内重外物轻。
声利诱一世，漏尽犹夜行。
岂不厌逐逐，无由息营营。
若人著眼高，不受世网缨。
奋身许国久，艰险亦饱更。
乘传上蚕丛，拥旄到龙廷。
中朝豹尾班，讵可欠老成。
一旦念丘园，拂衣即遐征。
君相虽贪贤，欲留终不能。
班以内阁奥，秩之閒馆清。
皖山插天翠，淮水到海平。
婆娑山水间，可筑半隐亭。
鸡豚入新社，鸥鹭寻旧盟。
收身谢危机，至此全修名。
嗟我为糊口，偃蹇侵颓龄。
仰羡冥鸿高，俯惭晓猿惊。
青山不负约，行矣谋归耕。
鸟夜啼 含晖亭芍药谢
刘敏中（元代）

含晖亭下春风。锦云丛。临到开时别去，苦匆匆。人乍到。花已老。酒瓶空。惟有一溪流水，照诗翁。
瑞莲亭为建宁张太守赋
商辂（明代）

莲亭潇洒瞰清漪，嫩绿新红种满池。并蒂倚风娇欲语，双花凝露净还欹。

远追周室禾同颖，近似渔阳麦两岐。和气致祥应有自，佳声从此播明时。
送冯学士入蜀
王禹称（宋代）

锦川宜共少年期，四十风情去未迟。蚕市夜歌攲枕处，峨嵋春雪倚楼时。

休誇上直吟红药，多羡乘轺听子规。莫学当初杜工部，因循不赋海棠诗。
游鼓山灵源洞
蔡襄（宋代）

郡楼瞻东方，岚光莹人目。
乘舟逐早潮，十里登南麓。
云深翳前路，树暗迷幽谷。
朝鸡乱木鱼，晏日明金屋。
灵泉注石窦，清吹出篁竹。
飞毫划峭壁，势力勿惊触。
扪萝跻上峰，大空延眺瞩。
孤青浮海山，长白挂天瀑。
况逢肥遯人，性尚自幽独。
西景复向城，淹留未云足。
八月十三日观长星
梅尧臣（宋代）

长星彗云出，天狗欲堕鸣。
狗扫不见迹，昭晰河汉横。
河汉秋转净，箕斗垂光晶。
劝尔长星酒，收祲看太平。
题吴郡王家双竹
曹勋（宋代）

环碧亭前碧玉枝，森森连璧揖多姿。
节涵宿雨苍龙并，梢舞晴云翠凤差。
架雪凌霜俱有志，怀仁抱义本同时。
戚垣密协如苞瑞，盛事应先黼扆知。
答周德夫见寄
黄庭坚（宋代）

自我官东南，久无西北书。
周郎纵横才，欬唾落明珠。
寄声相劳苦，敦厚不忘初。
穷山江莽苍，胸次赤宽舒。
念君怀白璧，故作短褐趋。
秋官方按剑，不与计吏俱。
惊嗟相见晚，天子识严徐。
想当搜逸民，耕钓起海隅。
鹤翎需啄饮，龟尾且泥涂。
功名好采来，五白成一呼。
小人邱壑心，日月半谢除。
何时真得归，猿鸟为先驱。
投身婴世故，葛蔓恐难图。
相思欲写寄，滴尽玉蟾蜍。
念奴娇·池塘风暖
佚名（宋代）

池塘风暖，算流觞盛集，恰迟旬日。晓听儿童传好语，瑞气华堂充溢。天产英雄，封侯骨相，才气千人敌。暂游尘世，妙名已上仙籍。争羡金紫盈门，灵椿正茂，荣庆谁能及。会展龙韬并豹略，重把山河开辟。鼻祖汾阳，佐唐勋业，管取今犹昔。旬垂彝鼎，寿龄更比箕翼。
恭挽宣仁圣烈太皇太后四首 其二
毕仲游（宋代）

听朝惊屡辍，端拱异平居。垂殿帘初彻，因山道已除。

书遗长乐记，音断濯龙车。诰下犹加惠，华夷定宴如。
题识山楼
易祓（宋代）

山外如何便识山，白云出岫鸟知还。
更看面目知端的，却在先生几格闲。
夜闻潮二首 其二
周紫芝（宋代）

春雷隐约地中鸣，惯听由来梦不惊。莫怪诗翁归未去，故乡无此海潮声。
闻公晦叔往廉州以诗送之
陈渊（宋代）

宗之潇洒玉为颜，叔夜粗疏万事宽。天与海边尝瘴疠，意令他日惯艰难。

功名自古谁能必，忠孝于今众所观。志士杀身当不顾，小人怀土但求安。
法身颂
释晓聪（宋代）

参禅学道莫茫茫，问透法身北斗藏。
余今老倒尪羸甚，见人无力得商量。
唯有钁头知我意，栽松时复上金刚。
梅花
张道洽（宋代）

白玉花头碧玉柯，半枯安得树婆娑。
云垂江路天将雪，霜滑溪桥水不波。
林杪冬穷群木落，岭头春蚤一枝多。
夜深立尽客前月，其奈此兄风味何。
客中岁晚呈何宏甫
戴复古（宋代）

岁事费料理，三杯意适然。
与其愁度日，曷若醉忘年。
桑落冬前酒，梅花雪后天。
不知身是客，多谢主人贤。
初耕东坡
沈辽（宋代）

观田东坡去，春事日已揭。耕破岭上云，凿开岩下月。

种我十亩粟，中有薇与蕨。优游卒岁事，山前梳秃发。
和鹏举赴滁阳道中述怀见寄二首 其一
刘崧（元代）

闻君赴滁阳，前月过秋浦。轻蓬去如叶，列屿若浮俎。

思亲念方永，怀友心亦苦。清宵发孤咏，馀响应柔橹。

盈虚谅谁卜，忠槩伤自许。君心正悬旌，我发已垂缕。

苦无太古调，何以袭宫羽。
冰斋
赵鼎臣（宋代）

生于水而寒于水，都在君家燕座中。只个从来堪受用，何须更远挹清风。
奉和圣制送张说巡边
韩休（唐代）

一德光台象，三军掌夏卿。来威申庙略，出总叶师贞。

受钺辞金殿，凭轩去鼎城。曙光摇组甲，疏吹绕云旌。

左律方先凯，中鼙即训兵。定功彰武事，陈颂纪天声。

祖宴初留赏，宸章更宠行。车徒零雨送，林野夕阴生。

路极河流远，川长朔气平。东辕迟返旆，归奏谒承明。
抚州邂逅彦正提刑道旧感叹辄书长句奉呈
韩驹（宋代）

忆在昭文并直庐，与君三岁侍皇居。花开辇路春迎驾，日转蓬皇晓曝书。

学士南来尚岩穴，神州北望已丘墟。愁逢汉节沧江上，握手秋风泪满裾。
栖灵寺 其一
江昉（清代）

好风助帆席，乘流溯沧浪。畅此澹荡怀，焉问去路长。

白鸟点空碧，导入云水乡。遥睇林木古，岩壑含青苍。
北山之高寿北山何先生
金履祥（宋代）

夫子曰止，臣非索隐。
士各有志，亦既耄只。
天子曰猷。咨尔夫子，
汝予交修。
颂古五十七首
释道昌（宋代）

舌头不出口，三三成九九。
算到香台还，彼此落人后。
织图二十三首 其十八 络丝
胤禛（清代）

女红亦颇劳，凄然当户叹。灯昏络素丝，篗重困柔腕。

纤纤鬓影寒，沉沉夜气半。妾心不敢忙，心忙丝绪乱。
次韵五首 其二
释德洪（宋代）

正尔思山想归路，偶行看雪立阶除。忽惊昼永轩窗迥，推抵清寒拥燎垆。
五月八日锦衣莫玉泉寿日召饮 其一
区越（明代）

万里归来此饰居，岂知邻旧也贫儒。旧家几处多台沼，盛暑劳贫致柬书。

莫摘荔枝妨好鸟，少栽菱角碍游鱼。贫生只有乡园乐，未羡金吾出有车。
春贴子·皇后阁五首
真德秀（宋代）

眼窥春暖欲工眠，梅妆点雪斗新妍。
一年好处如今是，远滕清明寒食天。
题黄监柳塘禽鸟图歌
胡应麟（明代）

五朝画笔推黄荃，徐熙之后昌友前。禽鱼花鸟落掌指，即今绘事仍流传。

十亩方塘浸寒碧，高柳繁阴弄斜日。夹堤荷叶青连钱，翠盖亭亭万妆出。

蒹葭藻荇翻缟带，隐映清波漾盘石。沙头浴鹭拳八九，石上双鸥俨相识。

鱼虾泼刺明镜中，迫视浑疑手可拾。黄鹂紫燕语深树，点缀精神著颜色。

临池谁唤王右军，池头一白俱鹅群。大鹅仰吭鸣向人，小鹅数十何纷纷。

天时淑风清气媚，野鹜家鸡各求配。一雄前引众雌后，宿食飞鸣宛成队。

嗟嗟荃也得妙理，意匠经营入无始。挥毫众羽倏生动，造化真机在十指。

尔时徐熙亦化工，两贤相阨悲途穷。祗今无论黄监手，杂埒赵□□□□。
仲退对月有怀芳洲景文至不忘仆为古诗三首语意浓至次韵以谢并寄芳洲景文 其三
徐瑞（宋代）

丈夫贵意气，岂必在合并。琅琅对月篇，中有伐木声。

夫子黎汤流，事事誇奇情。未忘雷张旧，蒯绠愧青萍。

向来在匣时，雌雄互悲鸣。分离未云远，泾渭判浊清。

精灵谅密契，岁月空峥嵘。吾方师漆园，因剑论养生。

时时呼斗酒，磊落浇使平。
获稻
李觏（宋代）

朝阳过山来，下田犹露湿。
饷妇念儿啼，逢人不敢立。
青黄先后收，断折僵偻拾。
鸟鼠满官仓，于今又租入。
自广平乘醉走马六十里至邯郸，登城楼览古书怀
李白（唐代）

醉骑白花马，西走邯郸城。扬鞭动柳色，写鞚春风生。

入郭登高楼，山川与云平。深宫翳绿草，万事伤人情。

相如章华巅，猛气折秦嬴。两虎不可斗，廉公终负荆。

提携袴中儿，杵臼及程婴。立孤就白刃，必死耀丹诚。

平原三千客，谈笑尽豪英。毛君能颖脱，二国且同盟。

皆为黄泉土，使我涕纵横。磊磊石子冈，萧萧白杨声。

诸贤没此地，碑版有残铭。太古共今时，由来互哀荣。

伤哉何足道，感激仰空名。赵俗爱长剑，文儒少逢迎。

闲从博陵游，畅饮雪朝酲。歌酣易水动，鼓震丛台倾。

日落把烛归，凌晨向燕京。方陈五饵策，一使胡尘清。
送向兄荆父帅维扬二首
曾协（宋代）

宠数频烦色愈温，耐官丞相克家孙。
川原迤逦提封阔，旌纛森家上将尊。
心识古人风节似，望知前辈典刑存。
春风草绿长淮净，眼看频流雨露恩。
用晦寄四种杯仍系以诗走笔二绝为谢 其二
王世贞（明代）

饶瓷宣盌白于霜，鹦鹉螺兼翡翠觞。我欲按来成一钵，大罗天上贮三浆。
题李伯时画黄知命骑驴图
邢居实（宋代）

长安城头乌夜栖，长安道上行人稀。浮云卷尽暮天碧，但见明月流清辉。

君独骑驴向何处，头上倒著白接䍦。长吟搔首望明月，不学山翁醉似泥。

到得城中灯火闹，小儿拍手拦街笑。道傍观者那得知，相逢疑是商山皓。

龙眠居士画无比，摇毫弄笔长风起。酒酣闭目望穷途，纸上轩昂无乃似。

君不学长安游侠誇年少，臂鹰挟弹章台道。君不能提携长剑取灵武，指挥猛士驱貔虎。

胡为脚踏梁宋尘，终日飘飘无定所。武陵桃源春欲暮，白水青山起烟雾。

竹杖芒鞋归去来，头巾任挂三花树。
后清江曲
苏坚（宋代）

层波渺渺山苍苍，轻霜殒木莲叶黄。
呼儿极浦下笭箵，社翁欲熟浮蛆香。
轻蓑淅沥鸣秋雨，日暮乘流自相语。
一笛清风万事休，白鸟翩翩落烟渚。
题雪窦禅师壁（一作赠雪窦峰禅师）
方干（唐代）

飞泉溅禅石，瓶注亦生苔。海上山不浅，天边人自来。

长年随桧柏，独夜任风雷。猎者闻疏磬，知师入定回。
赠商州王使君
张籍（唐代）

衔命南来会郡堂，却思朝里接班行。才雄犹是山城守，

道薄初为水部郎。选胜相留开客馆，寻幽更引到僧房。

明朝从此辞君去，独出商关路渐长。
秋蕊香（用清真韵）
王从叔（宋代）

薄薄罗衣乍暖，红入酒痕潮面。絮花舞倦带娇眼。昨夜平堤水浅。

故人信断风筝线。误归燕。梦魂不怕山路远。无奈棋声隔院。
舟次卷雪楼四首
陶梦桂（宋代）

虎豹从渠守九关，不求进步只求闲。
归装幸有新时在，一字千金尽买山。
回龙寺松
洪咨夔（宋代）

环蜀多宜柏，回龙独见松。
似惊前辈落，忽与故人逢。
水石清高骨，风霜老退容。
更须坚晚节，莫洿大夫封。
谢灵运诗云中为天地物今成鄙夫有取以为韵遣兴作十章兼寄云叟 其八
李彭（宋代）

阳城海内豪，隐居晋之鄙。养此冰霰姿，谏官安足起。

欲沮延龄相，悠悠自风靡。何以昭无穷，政赖有此尔。
句 其一
王溥（宋代）

两制职官三十客，自怜荣耀老莱衣。
宿尊胜院
曾巩（宋代）

朝寒陟山砠，宵雨集僧堂。
蔽衣盖苦短，客卧梦不长。
鸣风木间起，枯槁吹欲僵。
向来雪云端，叶下百仞隍。
起攀苍崖望，正受万虑戕。
岁运忽当尔，我颜安得芳。
传闻羡门仙，飞身憩苍苍。
谁能乞其灵，相与超八方。
正月十六日赐宴联句
弘历（清代）

瑞雪宜时淑气调，东皇著意富元宵。蓬婆息战春偏丽，馺娑承恩景倍饶。

干羽两阶符帝舜，羲和四仲协神尧。千村人乐祠膏节，九陌风传击壤谣。

应候阳和谐律吕，凝禧瑞霭接棼橑。天街夜永迟鱼钥，琼岛春回奏凤箫。

早见始青敷陇首，尚留残白占山腰。南枝的皪舒梅萼，大地沾濡润麦苗。

盘列五辛看稳受，菜陈七种喜频挑。筵前吉语凭探茧，阁里芳词忆颂椒。

两岁重华疏宴衎，今年嘉夜庆和韶。传柑授简循前例，依藻兴歌叶令朝。

洵是堂廉通咫尺，居然步武上云霄。唐花影入帘栊静，爆竹声连里巷嚣。

听漏向晨尝草制，宣风计日待乘轺。称觥预晋华封祝，联佩同趋绛节朝。

凘断玉螭冰欲泮，雾横宝鼎篆徐飘。长春叠发仙茎秀，不夜停催禁漏遥。

朱槛两行攒火树，赤城十丈起霞标。蕊垂莲炬明长满，烟重兰釭暖未消。

绞缚山棚图贝阙，挽轮冰戏涌瀛潮。香浮翠椀浮圆脆，巧胜琪花胜缕彯。

鳌柱漫劳龙伯钓，星槎那藉鹿卢蹻。浓芬乳泛调瓯茗，秘色瓷鲜夺越窑。

饤就琅霜珍粔籹，包来云实重琼瑶。凤九和鼎呈雕俎，麟脯行盘进绮寮。

屑玉浮叟分月户，倾金潋滟酌天瓢。七弦清角传三叠，一曲红牙滚六么。

舞鹄回鸾矜婉转，缘橦度索斗轻趫。座呈海客珊瑚网，屏拂巴賨翡翠翘。

飞叶一蓂依砌戺，指寅半月见招摇。成诗莫漫誇华萼，锡宴惟欣咏蓼萧。

乍掷晶毬光煜煜，对翻银叶影迢迢。鱼喷锦浪文鳞跃，鸟放雕笼彩翼超。

细颗丹葩生桂粟，深丛紫颖茁兰苕。广场献寿来骀背，小队嬉春舞龀髫。

红菡萏交飞采焰，绿蒲萄缀曳祥飙。轰腾文陛殷雷虩，迸落晴檐白雨跳。

灼烁星精芒有耀，团圞魄宝运无朓。林香薝卜萦真宇，界净琉璃敞碧寥。

上苑即看成阆圃，广陵何用驾虹桥。北门学士连茵席，南极星文烛斗杓。

睿藻自天斟沆瀣，小言学步赋鹪鹩。观台瑞现云三素，午夜欢迎烛万条。

户有管弦知岁稔，人同酺乐识恩昭。勾芒秉令泉膏动，畿甸行时物色撩。

奉朔朝正通渤澥，来廷王会绘僬侥。雨晹顺序徵蕃庑，功叙登歌振雅骚。

夹道尘清旋宝马，围灯风软袭华貂。百司赞赞思无斁，三爵油油示不佻。

忧盛敢忘希令辟，亮工端复藉群僚。泰交相凛休相颂，试听云门奏徵招。
偈颂七十六首
释师观（宋代）

天得一以清，地得一以宁。
君王得人处，矛头相共举。
次韵刘世德见赠
邹浩（宋代）

诗书久与壮心期，邂逅尘埃满客衣。不分寿陵终失步，更怜蘧瑗早知非。

龙蟠旧水风雷在，玉韫寒山草木辉。大抵穷通有时节，莫将吾道羡雄飞。
铸浦次韵
戴冠（明代）

耶溪不须深，产铜当自名。
堇山不须高，产锡当自灵。
上有云雾合，下有蛟龙争。
昔人此铸剑，分明载图经。
六丁互烹炼，百妖失依凭。
汀蒲露纤锷，猎猎刚风生。
渚莲挺长铗，濯濯垂朱英。
尚疑雌雄合，时觉波涛惊。
秋霜生杀气，秋波湛虚清。
星斗忽在地，光芒射浮萍。
佩之临四夷，惊落旄头星。
请之斩邪佞，伊谁敢纵横。
但恨无张华，穷渊夜冥冥。
登莲峰
黄畿（明代）

振衣舒啸淩崔嵬，紫翠簇簇临风开。芙蓉千丈海中出，文笔一枝天外来。
仲春同区几蘧大参梁公量彭一韩家篆云兄集帆园得峰字
陈迪纯（明代）

物候春过半，良游未数从。搴香堪腹果，养石足盘供。

促席宜长堪，移樽爱小□。花深迷蛱蝶，沼煖动鱼龙。

笋蕨穿篱嫩，藤萝织翠重。前山夕眺好，多在两三峰。
残岁即事 其一
王彦泓（明代）

梅檐霜苦月来迟，又到停灯剪胜时。出意自描新样子，丁宁休报小姑知。
纵目
姜特立（宋代）

纵目郊原乱絮飞，好风娇叶弄天机。
白滩半露溪新瘦，绿树初圆山正肥。
五位
释慧温（宋代）

偏中正，过房之子初受命。
金刚脚下昆仑奴，腰间也佩毗卢印。
次韵彦达折梅
张纲（宋代）

信步寻梅约，欣逢亚雪枝。春藏红萼小，寒啬暗香迟。

画角传新曲，妆台敛翠眉。广平心不动，唯许笔端知。
送胡道士归康庐
张弋（宋代）

避世怀孤往，为庵近五峦。
出无人作伴，归有鹤相看。
老石苔衣净，深山瀑布寒。
自言犹养母，应未得烧丹。
李总干遗诗十四句师於一句之下加颂七句
释印肃（宋代）

问他怎如此，日轮正当午。
鼻孔廓辽天，我道无门户。
唯佛与佛知，有为无作做。
若问如何道，瞪目不相顾。
雪霁登普贤阁
司马光（宋代）

积雪明朝日，山河坐可分。崭岩初解冻，片段未归云。

阔望穷人境，高寻俯雁群。开门枝鸟散，玉絮堕纷纷。
赠高待聘
陈藻（宋代）

待聘先生二十六，弟子满堂脩几束。下床一面月几千，有客市廛钱别录。

为儿不诵杞菊篇，举箸欠鱼须要肉。老夫弱冠奇一秋，飘零来问君平卜。

先生称我有隽才，满县青矜皆拭目。一日仅能赴三饭，折简叩扉知几幅。

今夜酒移明夜醉，凌晨乞展黄昏速。四边延我入师席，席则有馀身不足。

高子行年已若干，更度四期心从欲。月钱祗直晓点心，薪蔬尽此携儿畜。

抱书谁肯访吾门，看君有是犹沾禄。井泉比旧百倍深，汲人绠短无麻续。

时去技精分愈穷，时来浅学难逃福。贩商射利偶赢馀，便诧巧谋能润屋。

莫待黄金当散时，舟车到处遭颠覆。
八咏 其七 侠少
祝允明（明代）

三游本豪武，七贵元骄惰。腰间血匕耀，头上金丸过。

艳妓掌列盘，娈童口承唾。高楼沸歌钟，王侯日盈座。

杀人不须仇，睚眦家立破。郭氏族尽灭，铜山死犹饿。
题三衢汪学士听雨轩
曾丰（宋代）

公家如许如昆仲，不数河东旧三凤。
床敷对语无限春，檐滴关愁不成梦。
马援看鸢始回头，知机恐不似少游。
看鸢机落听雨下，虽悟已输公一筹。
和笑庵送面
王之道（宋代）

深堂杰阁松风鸣，黄梅已过双溪晴。
不知城高乃有此，六月表里冰壶清。
我来蒙师炷香鼎，旋汲溪泉为煎茗。
明朝又送不托材，大慰枯肠怯龙饼。
崇女撷菜煮羹
程公许（宋代）

稚女春间绕舍嬉，手挑野菜满篮归。细𣂏碧涧和根煮，旋掬香粳芼糁稀。

久识道腴知隽永，更从禅悦悟精微。投床忽作还乡梦，雪暖西山笋蕨肥。
残春僧舍
吴敬梓（清代）

花落回廊静，钟声丈室过。三春青鬓改，一院绿阴多。

客久无乡梦，愁深有病魔。独怜良夜永，明月在藤萝。
偈颂二十五
释智遇（宋代）

人间灯，天上月。
有明有暗，有圆有缺，
底事贪观心未歇。兴圣室内无油，
免得证龟作鳖。
谢惠竹萌
钱积善（宋代）

新挑笋苗喜登盘，减却南阶竹几竿。
已为枯禅参玉版，暂停排日报平安。
游王氏东园
杨亿（宋代）

名园聊得拂尘衣，深入春丛一径微。
万树未饶金谷富，百畦犹有汉阴机。
青苹风暖天鸡出，文杏巢干海燕归。
向晚鸣驱九门路，柳堤回首独依依。
过召伯埭游斗野亭次司谏孙公韵
李纲（宋代）

星斗照淮楚，绿野如砥平。兹亭结构小，景物有馀清。

我来值袢暑，霁雾褰高甍。登临得佳友，坐使怀抱倾。

方塘杨柳合，极望菰蒲生。仰德思谢傅，吊古伤芜城。

浊酒聊共酌，小鳞鲜可烹。抱拙卧江海，胡为复此行。

区区萤爝光，何补日月明。稽古得车马，平生笑桓荣。
和陆司业习静寄所知
张籍（唐代）

幽室独焚香，清晨下未央。山开登竹阁，僧到出茶床。

收拾新琴谱，封题旧药方。逍遥无别事，不似在班行。
次韵鹿干岳
杜越（明代）

芳烈谁凭汗简寻，淋漓遗韵倍长吟。烟况不假名山色，呵护应深往匠心。

廿载银钩联水乳，千秋铁胆见人琴。清霜漫诧词坛兴，生气由来字比金。
次韵王禹玉平戎庆捷
王安石（宋代）

熙河形势压西陲，不觉连营列汉旗。
天子坐筹星两两，将军归佩印累累。
称觞别殿传新曲，衔璧名王按旧仪。
江汉一篇犹未美，周宣方事伐淮夷。
西庵饯春
邓肃（宋代）

傍水禅房半掩门，乍晴帘幕採黄昏。
风驱红雨春何在，酒入香肌玉自温。
勿笑饥肠充笋蕨，须将醉眼盖乾坤。
杖头理有百钱在，明日还寻未到村。
嘲何生
黄姬水（明代）

洞房昨夜春风生，燕子重来花又新。
帐里犹思返魂术，妆前仍作画眉人。
与客西湖上感事
区仕衡（宋代）

湖头双桨藕花新，五嫂鱼羹麯院春。
只道西陵松柏下，繁台宾客更何人。
赵奉礼见过
宋庠（宋代）

经年掩卧席凝尘，载喜西都接赋宾。
照坐仙姿嵇玉冷，醉心英赋瑾醪醇。
斑衣就养垂华组，葆发伤秋岸幅巾。
更谢妍谈殊未已，肯将车驷诮原贫。
木兰花慢·彭城怀古
萨都剌（元代）

古徐州形胜，消磨尽，几英雄。想铁甲重瞳，乌骓汗血，玉帐连空。楚歌八千兵散，料梦魂，应不到江东。空有黄河如带，乱山回合云龙。
汉家陵阙起秋风，禾黍满关中。更戏马台荒，画眉人远，燕子楼空。人生百年如寄，且开怀，一饮尽千钟。回首荒城斜日，倚栏目送飞鸿。
题画卷 其二
许及之（宋代）

岩壑林坰景趣幽，等閒鸥鹭亦夷犹。承平人物佳公子，游戏丹青翰墨侯。
马上值牧儿
姜夔（宋代）

马背何如牛背，短衣落日空山。
只麽身归盘谷，未须名满人间。
冬节日疾作不能亲祀事但具礼不拜戏作示内
王洋（宋代）

他乡易感岁时侵，病入衰骸苦不禁。
卧听儿孙羞栗脯，倦依炉火只愁吟。
房无肥腯牲三俎，幕有声香酒数斟。
苦与黔娄分等及，尚为吾妇莫伤心。
鹧鸪天·佳人
苏轼（宋代）

罗带双垂画不成。殢人娇态最轻盈。酥胸斜抱天边月，玉手轻弹水面冰。
无限事，许多情。四弦丝竹苦丁宁。饶君拨尽相思调，待听梧桐叶落声。
醉乡
李新（宋代）

客至终投辖，朝回讵典衣。
待眠卿且去，亟酌我将归。
泉郡新封邑，糟丘小翠微。
离家今万里，坐隔羽觞飞。
将至金陵先寄献刘留守
陆游（宋代）

梁益羁游道阻长，见公便觉意差强。
别都王气半空紫，大将牙旗三丈黄。
江面水军飞海鹘，帐前羽箭射天狼。
归来要了浯溪颂，莫笑狂生老更狂。
寄方叔
姜特立（宋代）

落叶满沧湾，坠露湿疏柳。
幽人晓无事，杖策经林阜。
忽焉若有省，怀此山中友。
便欲借风翰，翩翩插双肘。
感咏十解寄呈杨安抚
白玉蟾（宋代）

大隐在朝市，仙人好楼居。
方平今白发，未许见麻姑。
城东早春
杨巨源（唐代）

诗家清景在新春，绿柳才黄半未匀。
若待上林花似锦，出门俱是看花人。
送王道录桐柏住庵二首
曹勋（宋代）

早觉人间万事非，便寻幽远净征衣。
每嗟老境难辞老，政使归时未得归。
物外无思皆妙道，尘中有患更危机。
羡君行李翩然去，琼阙从兹两子微。
故濮阳太守赠光禄大夫王君正路挽词二首 其一
苏辙（宋代）

落落承平佐，英英嗣世风。芝兰托庭户，鸾鹄峙椅桐。

结客贤豪际，倾财缓急中。悲伤闻故老，沦谢未衰翁。
偈颂一百零四首 其五十五
释绍昙（宋代）

活衲僧，生铁铸。吐出铁心肝，挂起铁面具。蚊子上铁牛，无你啖啄处。

素纨摇月，碧帐含烟。或放或收皆在我，长伸两脚放憨眠。

灼然如是，天地相悬。开眼不知天大晓，阎家催索水浆钱。
赠别钱伯瑞通判之庆远
林光（明代）

柳花飞舞酒盈觞，万里官程道故乡。书锦蹁跹迎阿母，春风谈笑判宜阳。

医扶患卒恩堪想，安辑诸蛮古有方。叠嶂危峰绕滩水，山邮吹角迓来航。
亨父录示山斋即事五篇索和遂次其韵 其二
吕南公（宋代）

有红杯面酒，无白鬓间毛。合世心虽淡，论文气转豪。

迂疏怜野叟，萧散敌儿曹。免被南华笑，忧时两目蒿。
即事君子堂五首
白玉蟾（宋代）

招风竹下凉生扇，弄水荷边香满衫。
自拾落花揩面汗，唤将红白酒相搀。
十报恩
马钰（金朝）

山侗十愿报师恩。劈碎金枷玉＊情。久视门中修久视，长生路上得长生。昏昏默默澄澄湛，杳昔冥冥净净清。乡亮丹成蓬岛去，重阳师父远来
次韵侄端臣感兴
范浚（宋代）

日车走长天，劫劫不容息。坐令韶稚子，面有冻梨色。

崎岖百年内，贵贱俱物役。独往属幽人，膏肓嗜泉石。

伊予真爱山，所向留屐迹。遥岑难历脚，望望怜寸碧。

阿卿昨远游，厌俗眼常白。归来对家山，随遇有馀适。

哦诗洗穷愁，感事念今昔。婆娑碧溪上，俛仰欣自得。

应嗤曩行路，万事等儿剧。相期从此始，幽赏且连夕。
答王按治求乃翁挽四绝 其二 月湖别墅
陈献章（明代）

水月非无主，长怀别墅秋。湖光一万顷，端为此翁留。
余全之赠菊栽二十
王十朋（宋代）

老觉山林兴味长，归来三径叹荒凉。分君嘉菊二十品，增我东园十八香。
寄杨仲弘
杜本（元代）

老来自爱黄叔度，少日真期鲁仲连。高卧独无田二顷，曳裾谁有客三千。

苍波渺渺浮鸥鹭，白日翩翩换岁年。却忆江东杨少尹，剧谈终夜不成眠。
自殿院得请知睦州同范御史挽舟过颍寓言 其二
赵抃（宋代）

得请天阍出拥麾，旧山东望已心飞。君恩欲使乡人宠，犹许峨冠獬豸归。
秋日东庄宴集
李梦阳（明代）

郊园秋晚只风林，冠盖群游是盍簪。枫叶近尊朝映日，菊丛淹坐暮横阴。

烟霞故引旌旗色，鸟雀应疑箫笛吟。月底金鞍散归马，野云回首少微深。
太原郑尚书远寄新诗，走笔酬赠，因代书贺
权德舆（唐代）

晓开阊阖出丝言，共喜全才镇北门。职重油幢推上略，

荣兼革履见深恩。昔岁经过同二仲，登朝并命惭无用。

曲台分季奉斋祠，直笔系年陪侍从。芬芳鸡舌向南宫，

伏奏丹墀迹又同。公望数承黄纸诏，虚怀自号白云翁。

戎装躞蹀纷出祖，金印煌煌宠司武。时看介士阅犀渠，

每狎儒生冠章甫。晋祠汾水古并州，千骑双旌居上头。

新握兵符应感激，远缄诗句更风流。缁衣诸侯谅称美，

白衣尚书何可比。只今麟阁待丹青，努力加餐报天子。
雨寄君时弟 其二
彭汝砺（宋代）

灯前微雨惜黄昏，想费慈闱夜倚门。知汝悦亲能有道，不应惟种北堂萱。
景仁和赐酒烛诗复次韵谢之（时公方进新乐。
苏轼（宋代）

笙磬分均上下堂，（旧说堂上之乐，皆受笙均；堂下之乐，皆受磬均。
）游鱼舞兽自奔忙。
朱弦初识孤桐韵，（旧乐金石声高而丝声微，今乐金石与丝声皆著。
）玉琯犹闻秬黍香。
（旧法以尺生律，今以黍定律，以律生尺。
）万事今方咨伯始，一斑我亦愧真长。
此生会见三雍就，无复寥寥叹未央。
三衢道中
周密（宋代）

旧游重过处，倒指七年间。水后人家少，时荒客路艰。

雨声愁夜店，云影占春山。景物关心事，无成愧往还。
赋得乾坤一草亭
唐之淳（明代）

天地之间寄此身，九州随处结比邻。邓林东影扶桑国，弱水西沉析木津。

坐上竹书开宇宙，壁间藜火落星辰。不愁风捲三重破，惆怅谁为百岁人。
赠陈尧勋云来阁 其二
佘翔（明代）

结屋壶公兴有馀，满床堆得读残书。即今不尽南阳泪，云满空山一草庐。
别后与赵元默言怀四首 其三
湛若水（明代）

桃李默不言，流莺语春风。语默各有性，此理谁能穷。

羁靮不由人，圣人有天工。岂无神化术，能使蛇作龙。
青州席上
孔平仲（宋代）

笙歌相引入东园，二月青州花正繁。银幕四围香兽暖，绣茵十幅舞靴翻。

游人见此心应乐，野客颓然思已烦。向晚凭栏得潇洒，狂风吹雨出云门。
练湖放闸二首
杨万里（宋代）

水簟南舒去转虚，天檐北卸望来无。
相傅一万四千顷，老眼初惊见练湖。
杂咏四首
范仲淹（宋代）

铿铿千古峄山桐，金石声来造化中。
谁道元和无复致，为君堂上起薰风。
秋来河水清
刘鹗（清代）

秋来河水清，春来河水浑。水性有二致，维时有凉暄。

与时相推移，物态谁具论？夷险不易节，永言此心存。
谢贇闍梨见访
陈师道（宋代）

好在谈经老上人，冲风踏雪到江滨。
百篇出箧自新得，一鉢随身依旧贫。
终岁杜门逃俗士，为师设榻对修筠。
蒲团藜杖焚香坐，此意此时无点尘。
秋怀 其八
李若水（宋代）

今古等朝暮，宇宙同咫尺。安得坐忘人，相从游八极。

神仙六鳌背，富贵一蝉翼。君其傥悟此，在在获所适。
春日幽居
纪映淮（清代）

细竹深阴覆碧纱，石床书帙昼抛斜。半帘细润侵寒雨，一衲孤馨染落花。

流水穿林寻野鹤，夕阳归树护栖鸦。春山淡漠无人共，遥倩诗囊贮乱霞。
偈颂一百二十三首
释普度（宋代）

布袋头一结，百城消息绝。
蜡人冰不冰，万里一条铁。
珊瑚枝枝撑著月。
舟中忆爪哇之游杂述八首 其三
陈宝琛（清代）

㘃架羁史丹，梭罗絷巡栏。人方利鹊蚌，乃自斗触蛮。

刘宋已通贡，明初备藩翰。一从西风竞，跧伏山谷间。

有如豢鹿豕，糈厚居斯安。腰刀张盖出，所见多王官。

远谋宁尔责，蠢蠢何心肝？天运有平陂，骋望终漫漫。
天人吟
邵雍（宋代）

知尽人情天岂异，未知何啻隔天地。
少时气锐未更谙，不信人间有难事。
知尽人情与天意，合而言之安有二。
能推已心达人心，天下何忧不能治。
答问颂五首 其五
释守卓（宋代）

问取修山主，浅浅实甚深。若谓唯心现，玄艘已陆沉。
遗直堂六首
韩元吉（宋代）

种木已如此，高贤有余思。
赖公酷似舅，其谁羡牢之。
重过山寺看芍药
释函可（明代）

昨日来看朵朵新，今朝几片逐飞尘。无情无恨还如此，休问花前坠泪人。
句
王照（宋代）

回首高斋拭泪痕。
重阳吟五首
方回（元代）

战尘漠漠草荒荒，兵过村空菊自黄。
死尽亲知身偶在，干戈丛里见重阳。
陪留守余处恭、总领钱进思、提刑傅景仁游清
杨万里（宋代）

山自新亭走下来，化为一虎首重回。
平吞雪浪三江水，卧对雨重千丈台。
点检故城遗址在，凄凉浩叹宿云开。
六朝踪迹登临遍，底事兹游独壮哉。
归故园二首
姜特立（宋代）

一去丹墀六换春，已将柴栅等簪绅。
虽无名节高当世，也是羊裘一故人。
过贾鲁宅
薛瑄（明代）

长平驿是相君家，不见当时富贵花。只有苍苍乔木在，至今犹宿夕阳鸦。
鞭春漫兴次吴交石都宪韵
王缜（明代）

释鞭箫鼓闹新春，遥向滇南拜紫宸。梦里还家元为国，客中逢紫倍伤神。

风霜笔扫三千里，兵甲胸藏百万人。祇恐西方留不住，圣明收作股肱臣。
新秋泛舟过西庄听雨话旧三首
张祥鸢（明代）

历历龆年事，分明昨与今。
不因清话久，那悉故情深。
岁月且迟暮，官曹宁陆沉。
所欣同巷陌，伏腊每招寻。
夕日操 其一
王令（宋代）

煜煜夕日，逝何忽兮。有辉而星，尔留曷其。我视而冥，我适不行。

我尽日乃倾，独何求于尔星。
遍题朱惟四增置诸胜十二首 其六 栎社
邓云霄（明代）

长松落落充高栋，古栎庸庸得大年。自笑生年不材者，社中应许结良缘。
聊城吊古和毛伯二首 其二
范景文（明代）

城破不得生，何如未破死。嬴得身不辱，且了人臣事。

先生代前筹，自筹岂过尔。亦复成人名，成功似不止。

一举两得之，斯名天下士。正中忽出奇，腐儒那得此。
题郑拾遗南斋
许棠（唐代）

明时无事谏，岂是隐明君。每值离丹陛，多陪宴白云。

门连萧洞僻，地与曲江分。满院皆柽竹，期栖鸾鹤群。
六月八日雷雨大作喜呈张仲季孟
晁公溯（宋代）

云雾相缠暝不开，披衣冲雨独登台。
风号旷野吹江立，雷擘苍登震地来。
从使郊原昏白昼，剩教草木洗黄埃。
夜凉如此真堪饮，喜折圆荷作酒杯。
池塘
吕南公（宋代）

池塘春草夏仍多，更照层林发翠波。到处风光长好在，座中愁客奈情何。

眼随高鸟寻乡思，手把閒书养睡魔。谁使早蝉能触拨，新声来与断肠和。
蝶恋花
吴藻（清代）

如水蕉阴天欲碍。不放斜阳，红到书窗外。移得笔床茶灶在。

分到人占清凉界。

梦草池塘春色改。写遍蛮笺，剪取秋林代。听杀黄昏风雨大，一声声又催诗快。
泗上
杨时（宋代）

鬓蓬凋欲尽，岸帻任敧斜。
病觉寒裘重，慷嫌细字花。
冻云穿晓日，晴树绕飞鸦。
老大惊迟暮，飘零惜岁华。
暝色
许相卿（明代）

暝色狭斜路，幽怀长短吟。残虹犹薄海，高鸟渐依林。

去住从吾道，艰虞热壮心。燕云愁直北，望断欲沾襟。
晏坐岩
陈岩（宋代）

掠地霜风黄叶飞，山人晏坐已多时。
但知六凿俱通透，不省支床旧有龟。
与辅禅人
释正觉（宋代）

方游捋遍虎髭须，空劫壶中探有无。
风月满头功未转，江山入骨病难扶。
针投芥粒机非爽，弦续鸾胶道不枯。
归去丛林看仪羽，丹山出处九包雏。
田家即事八首
赵蕃（宋代）

十载溪山梦，一川桃李花。
春深犹是客，几日定还家。
陇头水二首
皎然（唐代）

陇头水欲绝，陇水不堪闻。碎影摇枪垒，寒声咽幔军。

素从盐海积，绿带柳城分。日落天边望，逶迤入塞云。

秦陇逼氐羌，征人去未央。如何幽咽水，并欲断君肠。

西注悲穷漠，东分忆故乡。旅魂声搅乱，无梦到咸阳。
续赋家园七咏·桂岩
刘子翚（宋代）

山中多桂树，亭亭傍幽岩。
微风发秋香，十里穿松杉。
谁歌招隐词，吾生付长鑱。
赠半隐老人
顾璘（明代）

南山秀中野，山气秋逾清。云高碧松偃，月冷丹枫明。

猿鹤对巢碧，烟霞绕林生。中有绿发人，石上吹玉笙。

寻丹勾漏井，醉酒维扬城。锦鞯饰白马，豪侠类横行。

谁知守雌意，默默解天刑。
省中书事
王士熙（元代）

玉京长夏里，画省五云边。终日身无事，清时职是仙。

缥瓷分马乳，银叶荐龙涎。细草烟笼罽，垂杨雪妒绵。

客怀天外鹤，农事雨馀田。染翰逢歌扇，挥金向酒船。

鳌峰孤绝处，閒坐似当年。
梓桐祠访朱白水
莫瞻菉（清代）

吴门骢马澳门船，蓟苑重归又几年。江渎东流终到海，星文北几总朝天。

画留两代传家笔，贫卖三春种药田。依旧丛祠租屋住，相逢讶我鬓萧然。
一斛珠 春云
李石（宋代）

天低日暮。清商一曲行人住。著人意态如飞絮。才泊春衫，却被风吹去。
朝期暮约浑无据。同心结尽千千缕。今宵魂梦知何处。翠竹芭蕉，又下黄昏雨。
夜泊吴江
万友正（清代）

棹倚水云外，秋生淡霭中。廉纤篷断雨，舶趠雁回风。

鱼浦明村火，芦花隐钓翁。客怀愁不寐，江岸听吟虫。
送张唐英监阆州税
苏辙（宋代）

阆中虽近蜀，监税本闲官。
岂足淹贤俊，聊应长羽翰。
读书心健否，答策意何阑。
未可厌畋猎，田中有走貆。
江城子（宴守倅）
王质（宋代）

柳梢无雪受风吹。绿垂垂。乳鸦啼。直下蒲萄，春水未平堤。却似今年春气早，白团扇，已相宜。

红巾当日鸟衔飞。曲江湄。暮春时。孔雀麒麟，交蹙绣罗衣。何似野堂陪胜客，花影外，竹阴移。
垂虹道中
薛龙光（清代）

夕阳紫霭浓，万顷浸秋容。帆出渚中渚，云归峰上峰。

鲈乡老自好，橘社逝相从。几两人生屐，休辜六尺筇。
和岁首寒望诗
宗懔（南北朝）

旅骑出平原，钲铙遍野喧。接里开都邑，连车驻小门。

稻车回故坞，猎马转新村。古碑空戴石，山龛未上幡。

所言春不至，未有桃花源。
哭刘梅溪茂才绝句二十八首 其十八
郑登瀛（清代）

潇潇风雨夜如年，卧病床头思悄然。恍见故人来入梦，归魂轻飏药炉烟。
隋堤曲
杜诏（清代）

隋堤一带官河口，不种桑麻种杨柳。锦帆帝子数巡游，厌住东京乐奔走。

将兵西域再征辽，呼韩稽颡诸蕃朝。江都宫监伺颜色，翡翠玻璃恣雕饰。

水晶殿揭珠帘开，香风吹送飞仙来。凭肩笑语能几回，梦游恍惚吴公台。

吴公台下雷塘路，野土茫茫乱烟树。伤心为吊玉钩斜，柳色黄昏不知处。
谢东倅包宏父三首癸卯夏 其三
戴复古（宋代）

平生不识字，把笔学吟诗。旧说韦苏州，于余今见之。

每遭饥寒厄，出吐辛酸辞。候虫鸣屋壁，风蝉啭枯枝。

但有可怜声，入耳终无奇。宏斋误题品，恐贻识者讥。
白云狮子峰望罗浮
李昴英（宋代）

不到罗浮瞥六年，后期几误铁桥仙。
远云不隔山真面，西麓原同第七天。
句
李堪（宋代）

此心复何已，新月清江长。云归石壁尽，月照霜林清。
舍弟原仁以驴车自太原来迎我于真定
谢肃（明代）

我寓恒阳馀十日，青𩦺方逐小车来。即呼严老装书册，仍别刘郎把酒杯。

赵国新封滹水险，淮阴故道土门𨳩。太行遮莫高千仞，不到河东岂浪回。
子夜 白秋海棠
江瑛（清代）

幽芳著雨含娇立。恹恹愁带黄昏色。银烛照香罗。盈盈珠泪多。

娉婷清瘦影。淡月秋魂冷。憔悴怨西风。断肠踪迹空。
嘉禾百咏·柘湖
张尧同（宋代）

神居阴阳护，寻国捍洪波。
莫虑蛟龙怒，年来畏叱呵。
夏日旧疢间发
宋祁（宋代）

老至非无素，忧来讵一源。
河鱼真得疾，床蚁误成喧。
嗲咀供晨匕，蹒跚逼夕轩。
何宜忝蓬观，祗合令文园。
霜挫颠毛秃，云添眼膜昏。
问天宁有祷，依佛即忘言。
燕麦摇风砌，蚌苔压雨垣。
冒荣难自效，三宿恋君恩。
木兰花慢（和答玉林韵）
冯伟寿（宋代）

酒醒人世换，碧桃靓、海山春。任青鸟沈沈，紫鳞杳杳，有玉林人。青袍掉头未爱，爱荷衣、不染市朝尘。仙样蓬莱翰墨，云间鸾凤精神。

笑呼银汉入金鲸。琼苑目由身。羡咳唾成章，香薰花雾，音和韶钧。六丁夜来捧去，便天人、也自欢尖新。那得金笺飞洒，浩歌飞步苍旻。
槐
李峤（唐代）

暮律移寒火，春宫长旧栽。叶生驰道侧，花落凤庭隈。

烈士怀忠触，鸿儒访业来。何当赤墀下，疏干拟三台。
偈颂八十七首
释慧开（宋代）

瞿昙遗下葛藤窠，翻覆看来脱处多。
不是儿孙重栓点，古今争得绝淆讹。
首夏过西园得乐字
杨慎（明代）

青云何飘飘，华彩远挥霍。阿阁翼景龙，出皋伴鸣鹤。

信宿访烟翼，夙尚本丘壑。赫曦中陆永，夏气南荣薄。

游树列丰茸，行栏护花药。还近竹林游，遂动兰池作。

甘瓜浮清泉，碧盌冻寒酪。芰制凫鹥亲，林籁宫商错。

妙理寄沉冥，兴怀在歌咢。悠然庄舄心，试诵思归乐。
临刈旱苗
郑刚中（宋代）

我怀高卧心，而为贫所迫。
挽我赴尘贱，动与幽趣隔。
硗田能几赴，旱穗正容摘。
岂便得收敛，半属租程客。
分争既不贤，烈日仍暴炙。
劳生可羞唷，皆为糠籺窄。
使得二顷把，凶年不相厄。
岂复论锱铢，驱驰在阡陌。
自当杜衡门，清坐对书册。
馀粟酿醇醪，笑似双鬓白。
贺新郎（送别定轩）
冯取洽（宋代）

梦折营门柳。送君归、暂戏斑衣，又拢征袖。到得皇州风景异，只有湖山似旧。把感慨、寓之杯酒。雨抹晴妆西子样，且平章、剩赋诗千首。富与贵，本来有。

青油幕底筹攻守。拥貔貅、朝气凌云，夜锋冲斗。蜀祲淮氛犹在眼，一扫正须健帚。又何惜、驱驰奔走。快展韬钤资世用，看归来、金印悬双肘。倾玉斝，为亲寿。
寿梁漕
吴泳（宋代）

维日在娄春事殷，维桐始华天气新。
乱红绕树绿幄均，樱笋又荐冰盘珍。
知是燕胎协卜、牛宿会辰，绣衣立当霄汉春。
骊驾飞茺天河津，帕中玉屑粮未陈。
镜里宝月光逼真，廉如一条冰照人，
健如九皋鹤离群。舌根不道烟火尘，
鼻端那受富贵熏。手探囊方皆林神，
袖出荐纸生烟云。兕觥只酌春酒醇，
衣佩更取秋兰纫。民居安安鸿雁宾，
吏胆帖帖乌鸢驯。王母之桃庄生椿，
宁如洙泗一字仁。原言福星当紫宸，
光照邻女长无贫。
三姝媚
周密（宋代）

浅寒梅未绽。正潮过西陵，短亭逢雁。秉烛相看，叹俊游零落，满襟依黯。露草霜花，愁正在、废宫芜苑。明月河桥，笛外尊前，旧情消减。

莫诉离肠深浅。恨聚散匆匆，梦随帆远。玉镜尘昏，怕赋情人老，后逢凄惋。一样归心，又唤起、故园愁眼。立尽斜阳无语，空江岁晚。
偈颂四十一首
释慧晖（宋代）

君看五月半旬飔，山上雪花满地飞。
乌鸡昨夜入云外，鹭鹤今朝出紫微。
木马声声嘶北风，金鹅口口啼南枝。
石翁气瘦运步断，玉士情丰竖拳稀。
豪士得倾城歌
邝思诰（明代）

一女不能庇，帝王浪得名。何如豪侠士，千载流芳声。

千载谁人不重色，纷纷攘夺丛戈戟。绿珠含笑堕高楼，市上齐奴甘绝馘。

谁知近代有林郎，英英结客少年场。押衙古生坐西席，茅山道士燕东厢。

就中虞侯须鬓赤，锦鞯朱汗藏锋镝。飞星排闼入辕门，柳返章台完赵璧。

柳色尚依依，林郎恋画眉。彩毫幻出弯弯叶，翠袖翻馀袅袅枝。

翠袖弓鞋入高阁，邀朋纵酒成欢乐。堕珥遗簪不是淫，绝缨灭烛聊为谑。

客散月初明，花间兴可乘。茉莉口含金掌露，葡萄乳浸玉壶冰。

邂逅风流不易识，须眉莫向尘中觅。文君自许暂当垆，肯使相如终四壁。
十一游罗浮诗 其四
释今无（明代）

据树吾忘我，过桥影待人。突云欺袖入，侧帽闪风频。

高鸟晴啼爽，长藤绿挂春。气微忻厌念，无力辨谁真。
偈颂十五首 其十五
释慧方（宋代）

铜壶送客归家去，玉漏催人好坐禅。何事金吾不惜夜，心灯遍界为君燃。
寻山
葛胜仲（宋代）

槛泉依石古名馗，细转轻流有令姿。不觉篮舆归日暮，坐怜清泚住多时。
次韵刘贡父登黄楼怀子瞻二首
苏辙（宋代）

蔼蔼才名世，駸駸日转禺。
一时同接淅，平昔共栖梧。
揽辔真壮士，拥旄良丈夫。
尘埃脱缁绶，水石慰霜须。
胜地来相失，清樽未暇俱。
射余空见帖，铸罢祗观橅。
归计何当决，徂年贵早图。
槛中终为食，韝上耻闻呼。
顾我千羊毳，平生一钓舻。
微官不须满，也复试游吴。
深浦因风阻渡回署肩舆内口占
朱煌（清代）

招招舟子竟喧哗，野渡呼来趁晚霞。倏忽鲸波惊叠起，须臾蜃气警横斜。

月姊已看光有耀，风姨更鼓浪无涯。料想巨川应可济，明朝定卜上仙槎。
禁中庭树
钱惟演（宋代）

紫闼分阴地，凡条擢秀时。
高枝接温树，密叶覆辛夷。
夜影瑶光接，晨英玉露滋。
乘春好封殖，为赋角弓诗。
宴杨驸马山池（一作陈羽诗，又作朱湾诗）
韩翃（唐代）

垂杨拂岸草茸茸，绣户帘前花影重。鲙下玉盘红缕细，

酒开金瓮绿醅浓。中朝驸马何平叔，南国词人陆士龙。

落日泛舟同醉处，回潭百丈映千峰。
甘露亭二首 其二
刘安上（宋代）

水斛安排镜面平，菰蒲初种已齐生。晚来雨过浮萍少，看见鱼儿作队行。
杂诗 其二十一
李复（宋代）

当路莫张机，张机不可行。潜深巢高杪，鱼鸟知爱生。

立义禁为非，意欲求无刑。刻核苟太至，视死心亦轻。
鹦鹉
宋恭宗（宋代）

毛羽自然可数，仙禽不受凡笼。
术得梧桐一叶，中含无限秋风。
池上归道间即事二首
王迈（宋代）

一雨恼春思，今朝得快晴。
水波随日动，麦浪受风平。
野意来无极，篮舆稳更轻。
抵家何事好，稚子亦驭迎。
吴鼓吹曲十二曲 其三 摅武师
佚名（魏晋）

摅武师。斩黄祖。攘夷凶族。革平西夏。炎炎大烈震天下。
寄送于去非三首 其一
赵蕃（宋代）

三载尉虽卑，诸公竞己知。荐书常沓至，宾幕每牢辞。

玉立风神峻，河倾议论驰。他年继质肃，应有后人祠。
次韵雪色
赵完璧（明代）

穷阴凝皓洁，青女未依稀。越犬风前吠，梁园月下归。

疏梅迷玉魄，孤鹤失仙衣。粹质谁能夺，缁尘迥自违。
辛未立春
张耒（宋代）

彩胜耀朝日，欢言立新春。
朝阳披宿霭，颇觉天地温。
蔬盘簇细甲，相劝御芳辛。
谁云冰霜底，微绿还陈根。
我居双老槐，对耸苍龙鳞。
岁穷益惨淡，何以慰老人。
棹歌九章寄彭鹤林 其五
白玉蟾（宋代）

波心采莲女，流花近吾船。移船入芦荻，吹笛下晴川。
游云门寺留题灵运上人房
吴奎（宋代）

云门入云深，树密山转幽。
谿亭脩竹里，激激玉泉流，
仁智所遐想，古今为胜游。
我乘休沐至，穷览殊难周。
金碧楼殿午，寒香松桂秋。
清风动高兴，飘越不可收。
禅师索题诗，捉笔事冥搜。
欲速驰思远，顷刻历九州。
象外有真物，惝怳难为求。
徒形陈熟言，羞澀为尔留。
哭少游学士 其三
释道潜（宋代）

瓶盂客京口，彷佛熙宁末。君方驾扁舟，归来自苕霅。

中泠忽相驾，倾盖忘楚越。禅挥庞老锋，辩鼓子贡舌。

连宵极名谈，江阁倚清绝。扣槛出鼋鼍，时取一笑发。

邗沟介淮海，济济多俊杰。良辰苦招要，结好从此设。

堂堂紫髯翁，道德冠前烈。风流广文先，烱烱事脩洁。

老禅魁丛林，冠盖趋杂遝。三豪相继往，墓木叶屡脱。

子今复云亡，枯棋愈残缺。相逢旧好间，悲诧那忍说。

明年东下船，系缆竹西月。茗奠蜀冈南，弹指当永诀。
永别
贾云华（宋代）

倚栏无语倍伤情，乡思撩人拨不平。
寂寞闲庭春又晚，杏花零花过清明。
又溪山堂次韵四首
韩元吉（宋代）

堂前松竹挺千军，堂外青山万马群，
横策时来按文阵，要须笔力起风云。
春晚雨中
姚合（唐代）

寂寂春将老，闲人强自欢。迎风莺语涩，带雨蝶飞难。

傍砌木初长，眠花景渐阑。临轩平目望，情思若为宽。
郯城道上 其一
郑梁（清代）

村落无树木，鸟兽无羽毛。江淮数百里，弥望皆黄茅。

山行入郯城，始复见柯条。枣色远苍郁，柳意寒萧骚。

草屋枳篱中，犬声时囒囒。
新年书感
陆游（宋代）

早岁西游赋子虚，暮年负耒返乡闾。
残躯未死敢忘国？病眼欲盲犹爱书。
朋旧何劳记车笠，子孙幸不废菑畲。
新年冷落如常日，白发萧萧闷自梳。
闭居五咏其三读书
苏辙（宋代）

习气不易除，书魔闲即至。
图史纷满前，展卷辄忘睡。
古今浩无纷，得失同一轨。
前人已不悟，今人复如此。
愍然嫠妇忧，嗟哉肉食鄙。
掩卷勿重陈，恸哭伤人气。
游楞伽 其二
王十朋（宋代）

老僧元不服朱砂，境静心灰寿自遐。庐阜招提三百所，只馀折桂与楞伽。
经破薛举战地
李世民（唐代）

昔年怀壮气，提戈初仗节。
心随朗日高，志与秋霜洁。
移锋惊电朗，转战长河决。
营碎落星沉，阵卷横云裂。
一挥氛沴静，再举鲸鲵灭。
于兹俯旧原，属目驻华轩。
沉沙无故迹，减灶有残痕。
浪霞穿水净，峰雾抱莲昏。
世途亟流易，人事殊今昔。
长想眺前踪，抚躬聊自适。
句
钱惟济（宋代）

凤箫通碧落，星石辨灵源。
浣溪沙·消息谁传到拒霜
纳兰性德（清代）

消息谁传到拒霜？两行斜雁碧天长，晚秋风景倍凄凉。
银蒜押帘人寂寂，玉钗敲竹信茫茫。黄花开也近重阳。
雪霁
骆文盛（明代）

旭日散晴晖，西山雪意微。
茶初烹石鼎，客已到柴扉。
啅雀檐前下，轻云谷口归。
村醪闻已熟，莫惜典寒衣。
皇雅十首·《太平》一章
尹洙（宋代）

噫！太平无象兮世乌得而知，
维盛德可迹兮其封祀之仪。东岱宗兮西汾脽，
礼上帝兮宾地祇。皇有征兮吾民以嬉，
皇有祈兮吾民是私。天敷佑兮俾皇之釐，
永世亿宁兮无疆之基。
昌甫送艾叶饼
韩淲（宋代）

我爱郊居者，春芽艾叶长。云舂和豆实，雾摘带麻香。

杞菊天随旧，蓬蒿仲蔚常。近来关膈病，且得煖枯肠。
又用前句作七绝 其二
王十朋（宋代）

老对黄花节，遥临白帝城。空斋听萧瑟，点点是乡情。
寄杨侍御（一作包何诗）
包佶（唐代）

一官何幸得同时，十载无媒独见遗。

今日不论腰下组，请君看取鬓边丝。
酬陈纠
郭祥正（宋代）

黄花空烂漫，兵厨不送酒。吾欲挽明河，夜半斟北斗。
司徒侍中贾魏公挽辞二首
苏颂（宋代）

大邦开国赏元勋，秘殿陛班宠旧臣。
饪味几年调鼎鼐，丹青何日画麒麟。
千官祖{拔扌换车}都门外，驷马嘶鸣颍水滨。
已见刊碑新隧路，无穷堕泪故州民。
偶言
释守卓（宋代）

岩松森翠皆穿眼，涧水清泠亦到心。自笑不能修白业，祇凭流水念观音。
水龙吟
白朴（元代）

雁门天下英雄，策勋宜在平吴后。金符佩虎，青云飘盖，名藩坐守。

千里江皋，一时淮甸，扫清残寇。看人归厚德，天垂余庆，阶庭畔、芝兰秀。

我望戟门如画，气佳哉、危亭新构。年年此席，风流长占，中秋重九。

丹桂留香，绿橙供味，碧萸催酒。有庐山绝顶，苍苍五老，赞君侯寿。
闾山大松歌
王柘（清代）

盘古氏前生此松，栋材未入唐尧宫。孙枝早受大夫爵，祖干自匿高人踪。

太古甲子不记忆，曾见十二山初封。松高一层一千尺，五层已跨山尖峰。

七层拔起势不歇，再长将与天门通。倒身不瞰根托地，半截纯积烟重重。

仙真来斸茯苓白，鬼物时守虎魄红。雨夜辄化老龙去，游戏飞到东海东。

归来天晓鳞甲湿，尚带海气青冥濛。东丹王子藏书日，盘桓几度闲支筇。

耶律相公吟诗处，歌声定杂寒涛中。医闾万古不改色，古人可惜今难逢。

我今来此喜相值，见所未见惊双瞳。愿携枕簟卧朝夕，消受谡谡清凉风。

从赤松游意已足，何必十八为三公。
湘中
戴复古（宋代）

一棹无情度碧湘，行行不脱水云乡。
旗亭少饮村醪薄，田舍新炊晚稻香。
箫鼓远来朝岳去，包笼争出趁虚忙。
涂人有愧黄居士，十载看经不下堂。
出火祀大辰十二首
佚名（隋代）

有严在条，陈彼牲牢。
孔硕其俎，荐此血毛。
厥初生民，饮如则然。
以燔以炙，伊谁云先。
赠隐者
宋自逊（宋代）

或居岩谷或居廛，未作天仙且地仙。
诗只半联人寡和，画才数笔世争传。
弹琴无谱自成曲，卖药资身不较钱。
或问先生今几岁，笑言谁解记生年。
有怀 其四
韩淲（宋代）

山庵风雨夜，莫惜细论文。友直惟家学，僧清岂世氛。

随宜粥饭好，奚止搢绅云。磬歇香灯上，词场自策勋。
渔父词（其十五）
赵构（宋代）

清湾幽岛任盘纡。一舸横斜得自如。惟有此，更无居。从教红袖泣前鱼。
即事 其二
张绍文（宋代）

地迥秋声远，山空野兴多。宦游聊尔耳，疏懒奈吾何。

摇落惊黄叶，推敲步绿莎。新凉大自在，对酒且高歌。
如初禅人请
释祖钦（宋代）

身披御赐衣，名在江湖上。
对面忽相呈，全全不似像。
灵隐得猿
释智朋（宋代）

此心未歇最关情，那更猿声入夜频。
从此飞来峰下寺，又添多少断肠人。
戊申年七夕五绝
薛映（宋代）

银河耿耿露溥溥，彩缕金针玉佩环。
天媛贪忙为灵匹，几时留巧与人间。
别友
邹元标（明代）

迢迢觅道，与道背驰。归而求之，自有馀师。朋友切切，兄弟怡怡。

大心体物，敬以自持。实有诸已，信予匪欺。
送杜寺口号
傅察（宋代）

九重丹诏锡恩荣，嫋嫋秋风卷旆旌。
藉甚缙绅争颂德，烂然衣旆得徐行。
一钱选受群翁送，三径归来万事轻，
定理室室思贾傅，蒲轮应复召枚生。
新雁
刘攽（宋代）

南飞洞庭雁，稍复过衡阳。宇宙同为客，春秋各异方。

边尘犹处处，杀气苦苍苍。恐有伤弓翮，哀鸣少稻粱。
谢王宣教见访
释子淳（宋代）

柴扉常对白云开，玉凤衔花去又回。
不学东林远沽酒，渊明多谢入山来。
江楼
陆典（清代）

云际长江江上楼，乾坤日夕撼中流。杯倾浊酒供怀古，笔蘸惊涛倩写愁。

烽火南州闻转战，茧丝东国动咿嚘。凤皇黄鹤空回首，崔杜吟诗满地秋。
早所
许及之（宋代）

归来百事尽摧藏，卦气行年分所当。未晓不眠真是老，才明便所有何忙。

移山种石愚翁癖，遇酒逢歌楚客狂。此外胸中无个事，有时信口作篇章。
琵琶
常伦（明代）

红袖挥金拨，朱弦系玉肩。
团圞怀夜月，幽咽泻春泉。
《白雪》调终宴，青云遏远天。
悠悠时断续，引恨似当年。
杂感六首 其五
梅鼎祚（明代）

长虹贯白日，壮士发穿冠。子胥齿属镂，鼓气扬鸿川。

少女志填齿，愚公力移山。幽微畴见测，贱庶亦有权。

积羽欲沈渊，积愤欲倾天。
晚凉散策二首 其一
杨万里（宋代）

饭馀浴罢趁凉行，偶憩池头最小亭。醉倚胡床便成睡，梦闻荷气忽然醒。
次韵王圣传自叹
陈著（宋代）

道义相从自一宗，世人扰扰等鸡虫。
桂坊素袭多文富，橘隐何鸡五鬼穷。
宽以平田为日用，笑将逆境付天公。
何时王翰相邻住，樽酒论诗两醉翁。
华阳吟三十首
白玉蟾（宋代）

得诀归来试炼看，龙争虎斗片时间。
九华天上人知得，一夜风雷撼万山。
次韵何子应七月十八日书事二首 其二
汪藻（宋代）

卧看山色懒扶舆，拟棹扁舟学钓鱼。谁似湘流知我意，秋来三得道州书。
过上湖岭，望招贤江南北山四首
杨万里（宋代）

一水横拖两岸峰，千痕万摺碧重重。
谁言老子经行处，身在江山障子中。
重午
陆游（宋代）

叶底榴花蹙绛缯，街头初卖苑池冰。
世间各自有时节，萧艾著冠称道陵。
池上一首呈愿东岩
靳荣藩（清代）

雨后水苔生，与岸同一绿。柳丝覆其上，翠影繁以缛。

池中水荭花，下有群凫浴。雅不与鱼争，各随性所欲。

是时偕我友，共坐论心曲。濠梁岂在远，妙理斯亦足。

天趣日日新，古谊以相勖。
次韵陈阜卿读洪景卢追和玉板诗 其二
王十朋（宋代）

前世书鱼化宰官，肺肠元与竹相安。侯生韩子相酬赠，诗句惊人魂胆寒。
次韵袁宪打冰移舟三首
陈造（宋代）

倚柂扶篙待打冰，回思鹢首漱波声。
定知行止非人计，料理诗愁唤麴生。
下北高峰
方洄（清代）

欲雨不雨天，有影无影树。白云从空来，遮断出山路。
题云居寺诗
洪刍（宋代）

双涧远输功德水，四山深閟法王家。曲肱聊寄吉祥卧，缓带来尝安乐茶。

亦有同行木上座，初无引路鹿衔花。孤峰顶上却归去，回首冥冥云雾遮。
和王定国见寄
范纯仁（宋代）

谪居终日省愆尤，贝锦虽成职我由。萍梗屡嗟罹放逐，风波更我信沈浮。

生还故里诚多幸，坐废明时敢不忧。自是无才速官谤，非关有命压人头。
堪舆寄隐卷为麦茂才作四首 其一
卢龙云（明代）

早年声誉遍词林，懒向金门作陆沉。小隐不妨泉石侣，薜衣藜杖白云深。
赏心亭
曹组（宋代）

白鹭洲边芦叶黄，石头城下水茫茫。
江山不管事兴废，今古坐令人感伤。
六代豪华空处所，千秋城阙委荒凉。
空余眼外无穷景，助我凭栏到夕阳。
菩萨蛮
留元崇（宋代）

江头日落孤帆起。归心拍拍东流水。山远不知名。为谁迢递青。

危桥来处路。尚带潇湘雨。楚尾与吴头。一生离别愁。
戏笔二首
杨万里（宋代）

哦诗只道更无题，物物秋来摠是诗。
著意染须玄尚白，梳头得虱素成缁。
论语绝句一百首
张九成（宋代）

巍巍荡荡仰神尧，贤智奸邪混一朝。
无物不归吾造化，去天安得尚遥遥。
昔方孚若主管云台予监衡岳每岁瑞庆节常聚广
刘克庄（宋代）

同作祠官荷圣朝，年年相待放生桥。
精庐此日来无伴，稽首炉熏自祝尧。
谢万年淮海寄拟为上堂
释了惠（宋代）

不愁台岭路岧嶢，生怕平田恶水浇。
一杓又倾三百里，令人含恨不能消。
丙戌岁除卮亭同衣白双白方鲁诸子
释函可（明代）

到处看山岁已徂，梅花点点怨江湖。南阳事业归何地，东鲁旌旗仰大儒。

拜月尽瞻新面目，窥池不改旧头颅。世间亦有閒于我，共向方亭伴结趺。
谢蜀倅卢夏郎中惠诗
赵抃（宋代）

三十三年同榜中，始来全蜀见诗翁。文高格老人知否，为见元和远祖风。
同临津纪明府孤雁
卢照邻（唐代）

三秋违北地，万里向南翔。河洲花稍白，关塞叶初黄。

避缴风霜劲，怀书道路长。水流疑箭动，月照似弓伤。

横天无有阵，度海不成行。会刷能鸣羽，还赴上林乡。
立春
陈师道（宋代）

马蹄残雪未成尘，梅子梢头已著春。
巧胜向人真奈老，衰颜从俗不宜新。
高门肯送青丝菜，下里谁思白发人。
共学少年天下士，独能濡湿辙中鳞。
觉度寺
李纲（宋代）

夕发富春渚，朝次桐君庐。桐君采药地，今作僧家居。

石磴上窈采，林芿下扶疏。山根二江合，清波见游鱼。

霜晴响钟磬，日落归樵渔。客从何方来，弭棹聊踟蹰。

清景难久驻，怅然还问途。
和孟五十六韵
韩淲（宋代）

沙净水争流，舆篮呼渡幽。酒行因缱绻，诗到得夷犹。

盛日腾高步，飞云裂醉眸。江山无尽藏，楚尾又吴头。
江南四忠节国之纪也歌以哀之
唐泾（宋代）

谁把南牙压武夫，到头还似二公无。
矢心海上逃秦爵，努力山中匿赵孤。
赤羽星沈迷辇凤，红旗风劲逐樯乌。
三神杳眇人何在，留取丹心付董狐。
望湖亭
释仲殊（宋代）

凝华浮藻五云间，下压凌虚万象闲。
湖水际天天欲尽，落霞照出洞庭山。
代贺皇太子生日诗二首
李刘（宋代）

朱芾皇皇问寝门，青宫喜气满乾坤。
江清淮晏干戈息，渊默雷声匕鬯尊。
端冕常年亲举礼，远庖此日剩明恩。
直将三代齐长久，愿听长沙贾谊言。
三教堂诗为杜总戎日章
袁宏道（明代）

支公好骏马，俗以为不韵。头陀手铦戈，标格乃白俊。

将军起马上，铁腕风雷迅。朝踏雪山冰，夜眠青冢燐。

豁然悟无生，心花见锋刃。辟如担夫争，见者笔意进。

关捩偶相触，石火不容瞬。归来读诗书，如暗得灯烬。

堂堂三圣人，同宗偶异胤。刻影求飞鸿，雾耶自生晕。

白水涌冰轮，千江同一印。
浏阳五咏·洞阳
杨时（宋代）

圣童去后水云闲，陈迹难寻草木问。
独有微言传逸史，洞天寂寂在人寰。
鸳鸯
祖无择（宋代）

水宿云飞无定期，雄雌两两镇相随。
到头不会天何意，却使人生有别离。
次韵元相阅猥藁见赠二首 其二
周紫芝（宋代）

挽得非来句，频哦送夜长。诗今逼何逊，人亦似黄香。

拟答琅玕赠，惭无锦绣肠。秋风又撩客，啾唧动寒螀。
颂古
释慧空（宋代）

不是风兮不是幡，祖师端的广南蛮。
夜深趁得曹溪渡，失却番禺两岸山。
秋怀二首 其二
沈与求（宋代）

林梢吐寒月，清绝不胜任。蛮榼凭谁共，胡笳秖自吟。

探帘风似剪，切户斗如斟。何处行舟动，澄波自委金。